Akurey AK landaði 135 tonnum eftir fyrsta túr ársins - afar erfiðar aðstæður til veiða en kropp þegar dúraði . „ Ég er nokkuð sáttur við aflabrögðin í þessum fyrsta túr ársins . Veðrið var reyndar lengst af snarvitlaust en það dúraði á milli og þá gátum við verið að veiðum , “ segir Magnús Kristjánsson , skipstjóri á ísfisktogaranum Akurey AK , eftir fyrstu veiðiferð ársins . Togarinn kom til Reykjavíkur í fyrrinótt og fer aftur á miðin seinni partinn í dag . Frá þessu segir á heimasíðu fyrirtækisins . „ Við vorum á Vestfjarðamiðum í veiðiferðinni . Við fórum lengst austur í Þverál en þar var aflinn aðallega þorskur . Mér finnst þorskurinn þar vera frekar smár og við fórum úr Þverálnum á Halamið . Því miður virðist þorskurinn ekki vera mættur af neinum krafti á miðin en við náðum þó að kroppa upp nokkuð af þorski og ufsa í bland . Við enduðum veiðar svo í Víkurálnum en þar var góð gullkarfaveiði og eins fengum við þorsk og ufsa , “ segir Magnús en segir að lítið hafi orðið vart við loðnu í túrnum , hvorki sem fæðu fisk eins og þorsks eða ánetjaða í trollinu . Sem fyrr segir var leiðindaveður lengst af veiðiferðinni en heildaraflinn náði þó 135 tonnum . „ Versta veðrið skall á okkur á heimleiðinni í gær . Það voru um 25 til 30 metrar á sekúndu að vestan þegar við komum inn á Faxaflóann og heimsiglingin reynst frekar erfið , “ segir Magnús .